钦定古今图书集成/理学汇编/文学典/第065卷 > 乐史
## 钦定古今图书集成/理学汇编/文学典/第065卷 > 乐史

按《宋史乐黄目传》：“黄目父史，字子正，抚州宜黄人。世
仕江左李氏。齐王景达镇临川，召奏笺，授秘书郎。入
朝为平原主簿。太平兴国五年，与颜明远、刘昌言、张
观并以见任官举进士。太宗惜科第不与，但授诸道
掌书记。史，得佐武成军，既而复赐及第。上书言事，擢
为著作佐郎，知陵州。献《金明池赋》，召为三馆编修。雍”
熙三年，献所著《贡举事》二十卷，《登科记》三十卷，《题解》
二十卷，《唐登科文选》五十卷，《孝弟录》二十卷，《续卓异
记》三卷。太宗嘉其勤，迁著作郎、直史馆。转太常博士、
知舒州，迁水部员外郎。淳化四年春，与司封员外郎、
直昭文馆李蕤同使两浙巡抚，加都官、知黄州。又献
《广孝传》五十卷，《总仙记》一百四十一卷，诏秘阁写本
进内。史好著述，然博而寡要，以五帝、三王皆云仙去，
论者嗤其诡诞。咸平初，迁职方，复献《广孝新书》五十
卷、《上清文苑》四十卷，出知商州。史前后临民，颇以贿
闻。俄以老疾为言，听解职分司西京。五年，郊祀毕，奉
留守司表入贺，因得召对。上见其矍铄不衰，又知笃
学，尽取所著书藏秘府，复授旧职，与黄目同在文馆，
人以为荣。出掌西京磨勘司。黄目为京西转运，改判
留司御史台。车驾幸洛，召对，赐金紫。史久在洛，因卜
居，有亭榭竹树之胜，优游自得。未几卒，年七十八。所
撰又有《太平寰宇记》二百卷，《总记传》百三十卷，《坐知
天下记》四十卷，《商颜杂录》《广卓异记》各二十卷，《诸仙
传》二“十五卷，《宋齐丘文传》十三卷，《杏园集》《李白别集》
《神仙宫殿窟宅记》各十卷，《掌上华夷图》一卷”，又编己
所著为《仙洞集》百卷。

按《宜黄县志》：宋乐史，字子正，崇贤乡霍源人。母梦异
人授五色珠而生。长而力学有文，为南唐进士第一。
太平兴国五年，复登甲科，授武成军掌书记。上书言
事，除著作佐郎，知陵州。进《金明池赋》，诏三馆编修，迁
著作郎、直史馆，太常博士，水部员外郎，为两浙巡抚
使。释逋负六万缗，赈饥民十五万。上嘉其能，转都官”
员外郎。咸平二年，加上柱国、知商州。史夙有方外志，
至是累表求解。五年，复以旧职召，诏前后所著书并
藏龙图阁，子黄目同登书殿，缙绅荣之。景德二年，除
判西京留司御史台。卒，年七十八，真宗悼之，赐钱十
万。以子贵，赠兵部侍郎。史博洽多著述，然好谈神仙
之事，有《广孝传》五十卷，《总仙记》一百“四十一卷，《广孝
新书》五十卷，《上清文苑》四十卷，《贡举事》二十卷，《登科
记》三十卷，《题解》二十卷，《唐登科文选》五十卷，《孝悌录》
二十卷，《续卓异记》三卷，《太平寰宇记》二百卷，《总记传》
百三十卷，《坐知天下记》四十卷，《商颜杂录》二十卷，《广
卓异记》二十卷，《诸仙传》二十五卷，《宋齐丘文传》十三
卷，《杏园集》十卷，《李白别集》十卷，《神仙宫殿窟宅记》十
卷，《仙洞集》一百卷。子黄裳、黄中、黄目、黄庭、孙滋，皆登
进士。黄裳、黄庭，皆官至太常博士，史登显仕，有别业
在崇仁玉清观之北，时往居焉。《一统志》载“宜黄人。”